Kmieni x-xahar li għadda, il-Ministri għall-Ġustizzja u l-Intern tal-Istati Membri tal-Unjoni Ewropea (UE) pparteċipaw f'laqgħa informali li fiha ddiskutew diversi temi importanti relatati mas-sigurtà. Fil-quċċata tal-aġenda ta' din il-laqgħa kien hemm diskussjonijiet dwar inizjattivi li għandhom l-għan li jżidu l-koperazzjoni bejn il-Istati Membri, kif ukoll dwar modi kif jistgħu jissaħħu l-għodod użati fil-ġlieda kontra l-kriminalità u t-terroriżmu internazzjonali. LIAM GAUCI tkellem mal-Ministru għall-Intern u s-Sigurtà Nazzjonali CARMELO ABELA, illi pparteċipa f'din il-laqgħa, biex jifhem aħjar x'għandna nistennew matul is-snin li ġejjin fejn tidħol is-sigurtà taċ-ċittadini tagħha. Koperazzjoni akbar L-UE diġà għandha għad-dispożizzjoni tagħha firxa ta' għodod legali u prattiċi għall-ġlieda kontra l-kriminalità u t-terroriżmu. Madankollu, fl-aħħar snin l-Istati Membri ffukaw fuq it-tfittxija ta' added value, jiġifieri metodi li bihom dawn l-għodod jistgħu jintużaw b'mod aktar effiċjenti. Il-Ministru Abela spjegali li wieħed mill-modi kif dan jista' jseħħ huwa billi jkun hemm aktar koperazzjoni bejn l-Istati Membri, possibbiltà li ġiet diskussa fil-laqgħa tax-xahar li għadda. Dan jista' jsir permezz ta' skambju akbar ta' informazzjoni relevanti bejn l-Istati Membri, kif ukoll l-aġenziji Ewropej li huma nvoluti fil-ġlieda kontra l-kriminalità u t-terroriżmu. Huwa qalli wkoll li kien hemm enfasi fuq it-tisħiħ tal-fruntieri tal-Unjoni, jiġifieri li jkun hemm il-kontrolli meħtieġi mingħajr ma jkun hemm bidliet radikali fir-regoli li hemm bħalissa. "F'dan ir-rigward, ħadd mhu qiegħed jgħid illi mmorru 'l bogħod mill-ftehim ta' Schengen, imma hemm qbil li l-fruntieri jkunu ssorveljati aħjar. B'mod speċjali fil-konfront ta' pajjiżi terzi, jiġifieri dawk illi mhumiex membri tal-Unjoni, kif ukoll dawk li huma membri, imma qegħdin barra miż-Żona Schengen," spjegali il-Ministru għall-Intern u s-Sigurtà Nazzjonali. Sorveljanza Ingħatat attenzjoni wkoll lil dak li jkun għaddej fuq l-internet, bħal ċertu messaġġi favur gruppi li huma marbuta ma' attivitajiet terroristiċi. Dwar dan, kien hemm qbil li jittieħdu miżuri biex dawn il-messaġġi jiġu identifikati u rrappurtati. Abela fakkar li riċentement erġajna rajna avvenimenti li fakkruna li t-terroriżmu ma jiġix biss minn pajjiżi terzi, fatt li ħareġ ċar minn avventimenti li rajna fl-attakki terroristiċi fi Franza u t-Tuneżija. Il-problemi li nqalgħu f'dawn il-pajjiżi ma kinux minħabba persuni minn barra l-pajjiż, imma minn ċittadini ta' dawk il-pajjiż stess. Għalhekk, l-Unjoni Ewropea se tkun qegħda tfittex modi kif issaħħaħ is-sorveljanza fuq l-Internet, illi kemm-il darba jintuża mit-terroristi biex jikkordinaw l-attakki tagħhom, kif ukoll biex ixerdu u jxandru l-ideoloġija li timmotivahom. Kif imsemmi aktar 'il fuq, din is-sorveljanza u skambju ta' informazzjoni ma jillimitax ruħu biss għal dak li jseħħ bejn l-Istati Membri biss, imma jsir anki mal-aġenziji Ewropej bħall-Europol li għandhom ir-responsabbiltà illi jimmonitoraw u janalizzaw din l-informazzjoni. Abela spjegali wkoll li kien hemm diskussjonijiet dwar kif se tkompli l-ħidma fuq l-Aġenda Dwar is-Sigurtà tal-Unjoni Ewropea biex jissaħħu l-mekkaniżmi li joħorġu minn din l-istess strateġija. Din l-aġenda kienet frott tat-tħassib min-naħa tal-Unjoni Ewropea li fl-aħħar snin rat diversi stati fuq il-fruntieri tagħha jgħaddu minn perjodi ta' instabbiltà politika u ekonomika kbira li wittew it-triq għaż-żieda f'attivitajiet terroristiċi. Il-Ministru Abela, spjegali li dawn l-inizjattivi mhux se jkollhom timeframes partikolari għaliex it-terroriżmu qiegħed dejjem jevolvi u għalhekk l-istituzzjonijiet iridu jiżviluppaw kontinwament biex iżommu l-pass magħhom. Għan wieħed Staqsejt lill-Ministru kienx hemm xi tħassib dwar il-privatezza taċ-ċittadini matul dawn il-laqgħat, hekk kif din it-tema għandha ħabta tqum meta jkun hemm diskussjonijiet dwar il-ġbir u l-iskambju ta' informazzjoni bejn il-istati u l-aġenziji Ewropej. Dwar dan, huwa qalli li, normalment, meta jkun hemm xi nuqqas ta' qbil fuq temi bħal dawn, dan ma jkunx f'livell ta' ministri imma f'istituzzjonijiet oħra bħall-Parlament Ewropew. "Però, dwar l-importanza tal-ġlieda kontra t-terroriżmu hemm qbil ġenerali," tenna Abela, "id-differenzi jkunu dwar kif għandha ssir din il-ġlieda. Madankollu, id-direzzjoni hija waħda, illi nagħmlu ħilitna kollha biex nikkumbattu t-terroriżmu." "Wieħed irid ikun b'għajnejh miftuħin" Il-kwistjonijiet relatati mas-Cybersecurity u Cyberterrorism, minkejja li ilhom diversi snin magħna, ukoll qegħdin jakkwistaw dejjem aktar importanza. F'dan ir-rigward, l-UE qegħda tagħmel pressjoni fuq kull pajjiż biex jara li l-forzi li huma responsabbli minn dan il-qasam isaħħu l-operat tagħhom. Sfida partikolari li diversi pajjiżi qegħdin jaffaċċjaw hija l-integrazzjoni dejjem akbar ta' sistemi informatiċi fis-settur tat-trasport. Dan it-tħassib, fost l-oħrajn, kien indirizzat f'preżentazzjoni relatata mas-settur tal-avjazzjoni li saret waqt il-laqgħa għall-ministri. "Wieħed ma jistax jallarma, però qegħdin ngħixu f'dinja fejn wieħed ma jista jeskludi xejn u jrid ikun b'għajnejh miftuħin. L-ebda pajjiż m'huwa immuni minn dawn it-tip ta' attakki u għalhekk, hawnhekk ukoll l-iskambju ta' informazzjoni huwa element importanti," spjegali l-Ministru għall-Intern u s-Sigurtà Nazzjonali. Huwa qalli wkoll li fil-laqgħat tagħhom, il-ministri ma jidħlux fil-livell tekniku u jiffukaw fuq diskussjonijiet ta' natura politika. Madankollu, preżentazzjoni tekniċi bħal dawn imsemmija jgħinu lill-ministri jieħdu idea aħjar tal-isfidi li għandhom quddiemhom u d-direzzjoni li għandha tieħu l-Ewropa f'dan ir-rigward. Investiment Fost l-inizjattivi li ttieħdu fuq livell Ewropew fil-ġlieda kontra t-terroriżmu informatiku kien hemm it-tnedija tal-"Internet Referral Units." Permezz ta' din l-inizjattiva, li qed tiġi kkordinata mill-European Cybercrime Centre (EC3) fi ħdan l-Europol, l-Istati Membri tal-UE issa għandhom unità li ser isservi bħala punt ta' kuntatt biex ikun indirizzat kontenut radikali li jippromwovi atti ta' terroriżmu permezz tal-internet. F'Malta, "Internet Referral Unit" hija l-Unità ta' Kontra t-Terroriżmu tal-Pulizija li għandha r-responsabbiltà li tirċievi u tanalizza l-informazzjoni relatata mat-terroriżmu. L-UE bdiet ukoll tagħmel enfasi fuq l-importanza tal-Computer Emergency Response Teams (CERTs). Żviluppi fis-snin riċenti wrew il-benefiċċji ta' Public-Private Partnerships (PPPs) f'dan ir-rigward. Dan huwa dovut għall-fatt li l-attakki fuq sistemi ta' informazzjoni huma problema għas-soċjetà in ġenerali u mhux biss għall-awtoritajiet tal-infurzar tal-liġi. Permezz tat-twaqqif tal-EU-CERT, CERTs fl-Istati Membri differenti jistgħu jaqsmu l-informazzjoni miġbura mis-settur privat, ngħidu aħna minn kumpaniji li jagħmlu programmi kontra l-viruses, biex jindirizzaw sistemi tal-kompjuter kompromessi li qed jintużaw f'botnets, programmi li jintużaw f'attakki informatiċi llegali. Il-CERT f'Malta hija mħaddma mis-CIIP Unit, illi jaqa' taħt l-Uffiċċju tal-Prim Ministru, filwaqt li hemm ukoll CERT speċifiku għall-infrastruttura tal-informatika tal-Gvern fi ħdan MITA. Sadanittant, uffiċjali mis-Cyber Crime Unit tal-Pulizija qegħdin jibbenefikaw regolarment minn taħriġ organizzat permezz ta' finanzjament tal-UE, fost l-oħrajn mill-Europol, mal-European Police College. Hemm ukoll l-intenzjoni li jsir investiment f'tagħmir ġdid għal din l-unità illi se jippermettilha li jkollha diversi kapaċitajiet ġodda. Dan se jsir permezz tal-EU Internal Security Funds Programme. Azzjoni u prevenzjoni Il-Ministru Abela spjegali li s-Cyber Crime Unit (CCU), illi jagħmel parti mill-Korp tal-Pulizija, matul l-2014 investiga aktar minn 580 każ. Fl-istess sena kien hemm ukoll 200 każ differenti fejn xi tip ta' tagħmir ittieħed mis-CCU għall-investigazzjoni. Is-CCU hija wkoll involuta f'eżerċizzji ta' prevenzjoni, permezz ta' sessjoni ta' edukazzjoni u taħdidiet pubbliċi fejn kien spjegat x'ifisser Cybercrime u kif wieħed jista' jipproteġi ruħu minnu. Fl-2014 biss il-Korp tal-Pulizija kien involut f'madwar 60 taħdita pubblika ta' din ix-xorta. "Jiena inħoss li dan huwa importanti li jsir u li dawn it-tip ta' inizjattivi għandna nkomplu nsaħħuhom għaliex fl-aħħar mill-aħħar l-edukazzjoni hija ħaġa importanti biex wieħed jipprevjeni l-att kriminali inniffsu milli jsir," temm jgħidli Abela.